kaerle etc. doen te wetene allen ieghewoerdighen ende toecomende
dat wij ontfangen hebben die oetmoedelighe supplicatie van jan
lysen alias baeten arm schaemel landtman woenende int dorp
van balaer in onsen lande van brabant inhoudende hoe opten
xv en augusti anno xvc ende tweendertich versaempt zyn
geweest int voirs. dorp aert pieter ende gommaer slecx
gebroeders met meer ander geselscape om nae der noenen
een kanneken biers oft twee tsamen te drincken twelck hy
suppliant ende eenen jan fierens anthuenis ende wetende zyn
uuyt recreatie ende gheen arch peysende by hen luyden gegaen
versouckende aldair een mommerance met pickelen te werpen
ende speelden drye oft vier kansen eemers zoe lange dat
pieter aerts die daer mede int tselve geselscap was nyet
meer spelen end wilde ende dair nae soe speelde die voirs.
gommaer slecx alleene iegens hem suppliant ende zyn geselle
dat hy gommaer want eenen dobbele stuver ende die verloren
hebbende begheerde noch eens te spelene om eenen andere
dobble stuver dies den selven gommaer nyet doen en wilde
maer track uuyt synder borse eenen gouden karolus zeggende
ick sedt u dien teender kanse twelck ziende pieter slecx
broeder vanden voern. gommaer nam eenen bierpot metter hant
ende zeyde ick en wille hier nyet meer gespeelt hebben
het es huyden te goeden dach uuyt welcken zy twistende
gewordden zyn zulcx dat de voirs. gommaer ende den voern.
jan fierens beyde huer messen uuythadden ende sloeghen
naer malcanderen doen die voirs. pieter aerts int bescheet
ghinck ende creech een cleyn quetsure ende nam den
selven jan fierens ende stieten vander camere seggende
mitsdien tot pieter slecx laet ons met malcanderen
drincken ende bringhet jan lysen suppliant oft gheeft my
die kanne ick salt hem zelver bringhen maer mits tselve
nyet en geschiede zeyde die voirs. suppliant gracelycken
het sal oft het moechte noch noch wel te passe commen scheydenen
mits dyen vander zelver camere ende zoe dat hy dair af
verhitte van bloede qualyck beraden wese zynde quam
weder voer die duere oft veynstere vanden gelaege met een
pycke uuyt roepende den voirn. pieter slecx ende stootende
opte selve veynstere waer uuyt hy pieter oyck verhitte
ende worstelde uuyter voirs. camere ende quam oyck
met eender pycke bevechten den voirn. suppliant stekende
ende slaende langhe nae malcanderen tot dat die selve
pieter slecx gecreech een steke oft quetsure in zyn borste
dair af hy by krancker fortunen gevaeren es van levende
lyve ter doot twelck hem suppliant zeer hertelyck leed
es en zoude ter causen van dien nyet vryelyck dorren
hanteren onse landen ende heerlicheden maer sal gescapen
wesen eeuwelyck daer uuyt te moeten blyven tot zynder
eeuwighen destructie ten waere dat hem ierst hier op
verleent werdde onse oepenen brieven van remissie ende
pardoene alsoe hy seeght om die welcke
aengemerct die lancheyt des tyts vanden voirn. toecompste
hy ons zeer oetmoedelyck gebeden heeft soe eest dat
wy de zaecken voirscr. overgemerct den voirn. jan lysen suppliant
gheneghen wesende tzynder bede ende hem willende in
dit stuck gracie ende genade prefereren voer strancheyt
van rechte sunderlinghe ter eeren ende in reverencie
vander bitter passie ende doot die god smeeck aen th$$ thout ?
des heylighen cruyce op alsulcken dach als huyden om
die verlossinghe des mensschelycken geslachte hebben
inden gevalle alsboven vergheven quytgescholden ende
geremitteert vergheven schelden quyte ende remitteren
uuyt sunderlinge gracie mits desen onsen brieve tfeyt
ende dootslach boven verclaert metsgaders alle peyne
ende bruecke corporelle ende criminelle daer inne hy
ter cause van dien met diesser aencleest iegens ons ende
justicie mesdaen ende mesbruyct mach hebben hem als dair
af weder stellende ende restituerenen tzyne goede fame
naeme in onsen voirs. lande ende hertochdom van brabant
ende allen anderen onsen landen ende heerlicheden
mitsgaders tzynen onverbuerden goeden indien hyre eenighe
heeft gelyck ende in alder manieren als hy was voerde
toecompst van tfeyt ende dootslach voirscreven imponerenen
hier op een eeuwich zwyghen ende silencie onsen procureur
generael van brabant ende allen anderen onsen ende
van onsen vassallen heeren rechteren justicieren ende
officieren wie zy zyn satisfactie ende beteringhe eerst
ende alvoeren gedaen der geinteresseerde partie indien die
noch nyet gedaen en es ende eenighe daer toe dient
civilyck alleenlyck behoudelyck dat hy suppliant
gehouden werdt tvoirs. feyt ende dootslach iegens ons
te beteren civilyck naer de gelegentheyt vander mesdaet
ende faculteyt van zynen goeden ende oyck te reffonderen
ende betaelen die redelycke costen van justicie indien
eenighe hier omme naergevolght zyn ter taxatien ende
arbiterscepe van onsen lieven ende getrouwen die cancellier
ende luyden van onsen raede geordineert in brabant
die wy daer toe committeren den welcken wy ontbieden
ende bevelen dat voer henluyden geroepen die ghene
dier over behoiren geroepen te zyne zy procederen wel
ende duechdelyck ter verificatie ende interinemente van
desen onsen voirs. brieve naer huer voirme ende inhouden
ende welck interinement de voirn. suppliant oyck gehouden
sal zyn in onsen voirs. raede te versuecken binnen eenen
jaere- naer daete van desen upte pene van te verbueren
deffect der zelver ende dat gedaen ende de voirn. amende
civile ende costen van justicien getauxeert ende betaelt
# sy hieraff v’erantwordt
byden ontfanger vanden
exploiten
zynde in handen vanden ghenen van onsen ontfanghers oft anderen
onsen officieren dient behoiren sal diewelcke daer af gehouden
werdt ontfanck te makene rekeninge bewys ende reliqua te
doene tonsen proffyte metten anderen penningen van zynen ontfanghe
zy onse drossaert van brabant meyer van loevenen amptman
van bruessele schoutetten van antwerpen ende vanden bossche
ende allen anderen onsen ende der smaelre heeren ende van onsen
voirs. vassallen rechteren justicieren ende officieren ons voirn. lants
ende hertochdom van brabant die dit aengaen oft roeren sal
moghen hueren stedehouderen ende eenenyegelyck van hen
byzundere zoe hem toebehoiren sal doen laten ende gedooghen
den voirs. jan lysen suppliant van deser onser iegewoirdiche
gracie remissie ende pardoene ende van alden inhouden
van desen inder vueghen ende manieren voeren verhaelt rustelyck
vredelyck volcomelyck ende eeuwelyck genyten ende gebruycken
sonder hem te doen noch te laeten geschienen nu noch in toecomende
tyde eenich hinder letsel oft moeyenisse ter contrarien in lyve
noch in goede in eenigher manieren maer indien zynen persoen daeromme
gevanghen becommert oft gearresteert zy oft naemaels waere
dat zy die stellen ende zetten oft doen stellen ende zetten ter stont
ende zonder vertreck tot geheele ende volcommen delivrancie want
ons alzoe gelieft ende ten eynde dat dit goet vaste ende
gestadich blyve teeuwighen daeghe zoe hebben wy onen zeghele
hier aen doen hanghen behalven in andere zaken ons recht
ende een yegelyck tzyne in allen gegeven in onser stede
van deynze opten goeden vrydach in de maent van april
int jaer onsenheeren duysent vyffhondert ende vyfendertich
van onsen keyserycke txvie ende van onsen rycke van
spaengnien tween cecillien ende andere txxi ende opte plycke
stont gescreven byden keyser in zynen raede ende geteekent
pensart visa recepta
ghecollacionneert tegens
doriginale brieven by my
decock